## El CECOPI analitza el desplegament de retirada dels 120.000 vehicles que començarà a Alfafar, Paiporta i Massanassa

*** El Centre de Coordinació d’Emergències emet una circular informativa als ajuntaments
* Fins ara s’han retirat 200.000 tones de residus i estris de la DANA
* Es prorroga fins divendres la restricció en la CV400 i CV407**

La directora general de Prevenció d’Incendis, Rosa Tourís, ha informat de les qüestions que s’han abordat en la reunió del CECOPI, en la qual han participat el president de la Generalitat, Carlos Mazón, i la delegada del Govern, Pilar Bernabé.

Tourís ha relatat que el CECOPI ha abordat l’operatiu dissenyat per a la retirada dels 120.000 vehicles afectats per la DANA. Segons ha explicat, “es tracta d’una operació que mai s’havia posat en marxa al nostre país i que implica molta complexitat, atés que es tracta d’un gran volum de vehicles i el trasllat requerix un gran operatiu”.

Després del cens que ja han efectuat els agents mediambientals, l’operació començarà demà a Alfafar, Paiporta i Massanassa, “localitzacions que s’han establit com a prioritàries”, ha explicat Tourís. Estos vehicles seran traslladats a un primer punt de recepció situat en la pedrera de Picassent; “ja s’estan revisant noves campes per a habilitar-les en els pròxims dies per a establir més punts de recepció”.

A més, durant el dia de hui es remetrà una circular als ajuntaments des del Centre de Coordinació d’Emergències per a informar de com es desenrotllarà l’operatiu. Amb esta circular, les policies locals i els mateixos ajuntaments podran informar els veïns i propietaris dels vehicles de com es desenrotllarà la retirada de cotxes. Tourís ha recordat que “esta mesura és un avanç fins a l’aprovació del Reial decret llei que el Govern s’ha compromés a aprovar per a agilitzar els tràmits de peritatge i les baixes dels vehicles per a tractar-los finalment en plantes autoritzades (CAT)”.

**Neteja de garatges i soterranis**

D’altra banda, Rosa Tourís ha assenyalat que es manté l’operatiu de retirada en els garatges per a l’extracció de llot. En este sentit, ha detallat que “hui, com avancem, comença el pla de reforç de la Diputació de València”. “Els equips ja s’han desplaçat a la zona i han realitzat les primeres inspeccions”. La portaveu del CECOPI ha puntualitzat que “es tracta d’un procés d’extrema complexitat, atés que primer cal fer una avaluació de la zona a on s’actuarà i, quan les condicions de seguretat són les adequades, en cada cas, es procedix a l’extracció”. En este sentit, “s’han prioritzat les ubicacions a on, per raons de salut pública i emergència, cal actuar i s’està dotant el personal dels mitjans i els EPI necessaris”.

Els municipis a on s’està aplicant el pla de retirada en soterranis d’emergència per salut pública són Albal, Aldaia, Catarroja, Alfafar, Massanassa, Paiporta, Picanya, Benetússer, Algemesí i Sedaví.

En paral·lel, i com durant tots estos dies arrere, “es continua treballant per a alliberar les xarxes de clavegueram”. Hui estan desplegats sobre el terreny 125 camions d’extracció de llots en les zones afectades, principalment a Paiporta i Catarroja. La següent fase que s’abordarà és la de la millora de les canalitzacions en els polígons industrials.

El balanç facilitat hui per Medi Ambient al CECOPI és que ja s’han retirat 200.000 tones de residus de la DANA des que es va posar en marxa l’operació especial de retirada de residus i estris. Esta quantitat supera la recollida anual d’estris i voluminosos de tota la Comunitat Valenciana en 2023, quan es van retirar 180.000 tones.

Fecha: 24/11/2024